LIVING for free

Common Crafts Common Libraries
2025-11-03 19:00 - 20:30 (Europe/Athens) | Ινστιτούτο Γκαίτε Αθηνών, Ομήρου 14, Αθήνα, Αττική, 10033, Greece
Common Crafts
Common Libraries
Η δημόσια συζήτηση πάνελ συγκεντρώνει ειδικούς από όλη την Ευρώπη, οι οποίοι φέρνουν ποικίλες οπτικές για τη σύγχρονη χειροτεχνία καθώς και για τις βιβλιοθήκες ως χώρους μάθησης, δημιουργίας και ανταλλαγής. Η εκδήλωση διερευνά πώς ορίζουμε σήμερα τη χειροτεχνία και τις βιβλιοθήκες, τι τις συνδέει και πώς μπορούν να λειτουργήσουν ως κοινοί τόποι φροντίδας, γνώσης και συλλογικών πόρων. Η συζήτηση ανοίγει νέους δρόμους σκέψης γύρω από την πολιτιστική κληρονομιά, την καινοτομία και τις κυκλικές πρακτικές.
Συντονισμός: Ivana Borovnjak
Στο πλαίσιο μιας ευρύτερης συνάντησης για τη χειροτεχνία και τις βιβλιοθήκες που διοργανώνεται από το Goethe-Institut Athen, η εκδήλωση φέρνει κοντά βιβλιοθηκονόμους και ειδικούς από την τέχνη, το design, την αρχιτεκτονική και την τεχνολογία για να διερευνήσουν πώς οι βιβλιοθήκες μπορούν να διατηρήσουν την πολιτιστική κληρονομιά ενώ ταυτόχρονα να ενισχύσουν την καινοτομία, εστιάζοντας στην ενεργοποίηση των βιβλιοθηκών ως χώρων άτυπης μάθησης, συμμετοχής της κοινότητας και κυκλικών πρακτικών.
ΟΜΙΛΗΤΕΣ / ΟΜΙΛΗΤΡΙΕΣ
Serdar Aydın
Lucia Dubačová
Anja Flicker
Fabian Hesse & Mitra Wakil
Jelena Popović
Eva Vaslamatzi
Συντονισμός: Ivana Borovnjak
Δε, 03.11.2025 19:00-20:30
Goethe-Institut Athen, Αθήνα
Γλώσσα Αγγλικά

Ανοικτό Πανεπιστήμιο Περιστερίου
2025-11-03 19:00 - 21:00 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Δημοτικό Ελεύθερο Ανοικτό Πανεπιστήμιο Περιστερίου
Ακαδημαϊκό Έτος 2025 – 2026
Το Δημοτικό Ελεύθερο Ανοικτό Πανεπιστήμιο (ΔΕΑΠ) Περιστερίου με τη συνεργασία της Δημοτικής Βιβλιοθήκης και της Κοινωφελούς Δημοτικής Επιχείρησης Πολιτιστικής Ανάπτυξης του Δήμου Περιστερίου (ΔΕΠΑΔΠ), ανοίγει τις πύλες του για το ακαδημαϊκό έτος 2025–2026, συνεχίζοντας τον επιτυχημένο θεσμό που έχει κερδίσει την εμπιστοσύνη και τη συμμετοχή χιλιάδων πολιτών.
Για περισσότερες πληροφορίες – συμμετοχές: Δημοτική Βιβλιοθήκη Περιστερίου, τηλ.: 210 5716057, www.dvivlper.gr , email: info@dvivlper.gr
Οι διαλέξεις θα πραγματοποιούνται στο Συνεδριακό – Πολιτιστικό Κέντρο του Δημαρχιακού Μεγάρου (Καραθεοδωρή και Εθν. Αντιστάσεως – στάση Μετρό «Περιστέρι»), κάθε Δευτέρα 19:00 – 21:00.
Πατήστε εδώ για να δείτε το πλήρες πρόγραμμα
3 ΝΟΕΜΒΡΙΟΥ 2025: Πλειός Γεώργιος, Καθηγητής – Τμήμα Επικοινωνίας και ΜΜΕ, Σχολή Οικονομικών και Πολιτικών Επιστημών ΕΚΠΑ, Θέμα: “Δημοσιογραφία και Πόλεμος στον 21ο αιώνα”

Η ζωή και το έργο της Βάσως Κατράκη
2025-11-03 19:00 - 21:00 | Πολιτιστικό Κέντρο Δήμου Αλίμου, Ιωνίας 96, Άλιμος, Αττική, 17456, Greece
Η γυναίκα, που χάραξε το φως πάνω στην πέτρα και την ανθρώπινη αξιοπρέπεια μέσα στο σκοτάδι, ζωντανεύει ξανά μέσα από το ντοκιμαντέρ για τη ζωή και το έργο της. Μια ταινία που αποκαλύπτει τη διαδρομή μιας δημιουργού που μετέτρεψε τον πόνο σε τέχνη και την τέχνη σε πράξη ελευθερίας.
Μετά την προβολή θα ακολουθήσει συζήτηση με το κοινό, με τη συμμετοχή της Άλιας Τσαγκάρη, επιμελήτριας της έκθεσης, και του Σπύρου Κατράκη, γιου της καλλιτέχνιδας.
Ένα απόγευμα μνήμης και συγκίνησης· ένας φόρος τιμής στη χαράκτρια που έκανε την πέτρα να μιλήσει.|
Πολιτιστικό Κέντρο Αλίμου, Λεωφ. Ιωνίας 96
Δευτέρα 3 Νοεμβρίου 19:00-21:00

Θα αντέξει η δημοκρατία στο Χαλάνδρι
2025-11-03 19:00 - 21:00 | Κέντρο Νεότητας του Δήμου Χαλανδρίου, Αντιγόνης & Δαναΐδων, Χαλάνδρι, Αττική, Greece
Ελεύθερο Πανεπιστήμιο του Δήμου Χαλανδρίου
Τη Δευτέρα 03/11 και ώρα 19:00 στο Κέντρο Νεότητας (Δαναΐδων & Αντιγόνης) το Ελεύθερο Πανεπιστήμιο του Δήμου Χαλανδρίου φιλοξενεί την εκδήλωση με θέμα: Θα αντέξει η δημοκρατία; Ομιλητής θα είναι ο: Δημήτρης Χριστόπουλος Καθηγητής Πολιτειολογίας στο Τμήμα Πολιτικής Επιστήμης και Ιστορίας του Παντείου Πανεπιστημίου.
Η διάλεξη αυτή πραγματεύεται ένα πραγματικό και όχι ένα ρητορικό ερώτημα. Το αν θα αντέξει η δημοκρατία είναι το ζωτικότερο επίδικο των καιρών μας για τη Δύση (ΕΕ και ΗΠΑ) αλλά και για όλον τον κόσμο. Το μόνο σίγουρο είναι ότι βιώνουμε εδώ και χρόνια μια μετάβαση με προορισμό δυσδιάγνωστο και γκρίζο.
Στη διάλεξη θα γίνει μια αναδρομή για το πώς φτάσαμε εδώ που φτάσαμε αλλά και για ο ιστορικός εκφυλισμός της δημοκρατίας και των δικαιωμάτων είναι μια αναπόφευκτη προοπτική. Το συντονισμό της όλης εκδήλωσης επιμελείται η Ευγενία Κατούφα Δημοσιογράφος και Κοινωνική Επιστήμων.

Προκλήσεις, ευκαιρίες και κίνδυνοι στο Αιγαίο & στην Ανατολική Μεσόγειο
2025-11-03 19:00 - 21:00 | New York College NYC Athens Campus, Λεωφ. Αμαλίας 38, Αθήνα, Αττική, 10558, Greece
Προκλήσεις, ευκαιρίες και κίνδυνοι στο Αιγαίο & στην Ανατολική Μεσόγειο
Ο Eκπαιδευτικός Όμιλος New York College, σας προσκαλεί σε Ανοιχτή συζήτηση με θέμα: Προκλήσεις, ευκαιρίες και κίνδυνοι στο Αιγαίο και στην Ανατολική Μεσόγειο με ομιλητή τον Άγγελο Συρίγο, Βουλευτή Α’ Αθηνών, Kαθηγητή Διεθνούς Δικαίου και Εξωτερικής Πολιτικής, Πάντειο Πανεπιστήμιο, τη Δευτέρα, 03 Νοεμβρίου 2025 και ώρα 19:00, στο NYC Athens Campus, Λεωφ. Αμαλίας 38, Σύνταγμα.
Η παρουσία σας θα μας τιμήσει ιδιαιτέρως
EΙΣΟΔΟΣ ΕΛΕΥΘΕΡΗ / ΘΑ ΤΗΡΗΘΕΙ ΣΕΙΡΑ ΠΡΟΤΕΡΑΙΟΤΗΤΑΣ
Οι συμμετέχοντες θα λάβουν Βεβαίωση Παρακολούθησης
Πατήστε εδώ για περισσότερες πληροφορίες

Διοίκηση Ανθρώπινου Δυναμικού από την Θεωρία στην Πράξη
2025-11-03 19:00 - 21:00 | Αττική
Διοίκηση Ανθρώπινου Δυναμικού: από την Θεωρία στην Πράξη
O Eκπαιδευτικός Όμιλος Νew York College με την επιστημονική υποστήριξη του Athens Leadership Lab σας προσκαλούν σε διαδικτυακό σεμινάριο με θέμα Διοίκηση Ανθρώπινου Δυναμικού: από την Θεωρία στην Πράξη τη Δευτέρα, 03 Νοεμβρίου και ώρα 19:00. Το σεμινάριο θα τιμήσει με χαιρετισμό και σχολιασμό ο Δημήτρης Μπουραντάς, Καθηγητής και Συγγραφέας, Πρύτανης Εκπαιδευτικού Ομίλου Νew York College, Iδρυτής και πρ. Διευθυντής των μεταπτυχιακών προγραμμάτων σπουδών Διοίκησης Ανθρωπίνου Δυναμικού και Executive MBA στο Οικονομικό Πανεπιστήμιο Αθηνών (πρώην ΑΣΟΕΕ).
ΟΜΙΛΗΤΕΣ

Βίλλυ Νούλη, HR Director, “Μ. Αραμπατζής – Ελληνική Ζύμη AE”, Πρόεδρος Παραρτήματος Βορείου Ελλάδος ΣΔΑΔΕ
Τίτλος παρουσίασης: Διατήρηση Προσωπικού: Τυπικές Διαδικασίες ή Κουλτούρα Δέσμευσης;
Νικόλαος Μπίρης, HR Director, “Οργανισμός Λιμένος Θεσσαλονίκης ΑΕ”
Τίτλος παρουσίασης: Ανάλυση Δεδομένων και KPIs
Δημήτριος Θεοχάρης, Talent Acquisition Team Leader, “Netcompany SEE & EUI”, New York College Instructor
Τίτλος παρουσίασης: Οι Προκλήσεις της Προσέλκυσης Προσωπικού στην Εποχή της Τεχνητής Νοημοσύνης
Δήμητρα Φουρκαλίδου, HR Manager, “reframe.food”, New York College Graduate, MSc (Hons) Human Resource Management
Τίτλος παρουσίασης: Σπουδές που οδηγούν, όχι απλώς προετοιμάζουν

ΔΩΡΕΑΝ ΠΑΡΑΚΟΛΟΥΘΗΣΗ/ ΘΑ ΔΟΘΟΥΝ ΒΕΒΑΙΩΣΕΙΣ ΠΑΡΑΚΟΛΟΥΘΗΣΗΣ
Τη συζήτηση μπορείτε να την παρακολουθήσετε ζωντανά μέσω: www.youtube.com/user/nycath
Πατήστε εδώ για να δηλώσετε συμμετοχή

Ex Humana στο Περιστέρι
2025-11-03 19:00 - 21:00 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Τη Δευτέρα 3 Νοεμβρίου 2025 τα εγκαίνια της έκθεσης ψηφιακής τέχνης “EX HUMANA” του Adam Martinakis στην Αίθουσα Τεχνών Δημαρχιακού Μεγάρου Περιστερίου – ώρα 19:00. Ο Δήμαρχος Περιστερίου Ανδρέας Π. Παχατουρίδης σας προσκαλεί στα εγκαίνια της έκθεσης ψηφιακής τέχνης EX HUMANA του διεθνώς πολυβραβευμένου εικαστικού Adam Martinakis, που θα πραγματοποιηθούν τη Δευτέρα 3 Νοεμβρίου 2025, στις 19:00, στην Αίθουσα Τεχνών του Δημαρχιακού Μεγάρου Περιστερίου (Καραθεοδωρή 1 – στάση Μετρό «Περιστέρι»).
Η είσοδος είναι ελεύθερη για το κοινό.
Μετά από μια μικρή αναβολή, η πολυαναμενόμενη έκθεση EX HUMANA – εκ του ανθρώπου / πρώην άνθρωπος ανοίγει τις πόρτες της στο κοινό, προσκαλώντας τους επισκέπτες σε ένα μοναδικό ταξίδι ανάμεσα στην τέχνη, την τεχνολογία και το ανθρώπινο συναίσθημα.
Ο Δήμαρχος Περιστερίου, Ανδρέας Π. Παχατουρίδης δήλωσε: «Η EX HUMANA είναι μια έκθεση που ξεπερνά τα όρια της αισθητικής και αγγίζει την ουσία της ανθρώπινης ύπαρξης στην ψηφιακή εποχή. Είμαστε υπερήφανοι που το Περιστέρι φιλοξενεί έναν δημιουργό παγκόσμιας εμβέλειας, όπως ο Adam Martinakis, προσφέροντας στους πολίτες και στους επισκέπτες της πόλης μια εμπειρία υψηλής τέχνης και στοχασμού».
Η διοργάνωση πλαισιώνεται από την ομάδα χορογράμματος Βίκυς Παπανικολάου και ένα ξεχωριστό DJ set του Lukasz Sienko, δημιουργώντας μια ολοκληρωμένη καλλιτεχνική εμπειρία που συνδυάζει τη σύγχρονη έκφραση με τη δημιουργική φαντασία.
Αίθουσα Τεχνών Δημαρχιακού Μεγάρου Περιστερίου
Δευτέρα 3 Νοεμβρίου 2025, ώρα 19:00
Στάση Μετρό: Περιστέρι
Είσοδος Ελεύθερη

Παρουσίαση Ορχήστρα σε 6 χορδές
2025-11-03 19:30 - 21:30 | Αίθουσα συναυλιών Φίλιππος Νάκας, Ιπποκράτους 41, Αθήνα, Αττική, Greece
Ορχήστρα σε 6 χορδές
Παρουσίαση του βιβλίου “Ορχήστρα σε 6 χορδές” του Γιάννη Ζαχαρέλλη & Συναυλία. Η “Ορχήστρα σε 6 χορδές” για μικρά και μεγάλα σύνολα από κιθάρες του Γιάννη Ζαχαρέλλη παρουσιάζεται τη Δευτέρα 3 Νοεμβρίου στην Αίθουσα Συναυλιών Φίλιππος Νάκας. Την παρουσίαση προλογίζουν οι Ειρήνη Κώνστα, Νίκος Χατζηελευθερίου, Γιώργος Μουλουδάκης και συμμετέχει η κιθαριστική ορχήστρα της Μουσικής Σχολής του Δήμου Διονύσου “Χορδέλες” σε διεύθυνση και διδασκαλία του Γιάννη Ζαχαρέλλη. Το βιβλίο είναι μια συλλογή παραδοσιακών μελωδιών και τραγουδιών κατάλληλα διασκευασμένων για σύνολο από 3 μέχρι 6 κιθάρες. Τα κομμάτια επελέγησαν για τον πλούτο της αρμονικής, ρυθμικής και κοινωνικής τους ιδιότητας και καλύπτουν όλο το ηχοχρωματικό πλέγμα της κιθάρας, απευθυνόμενα σε μαθητές όλων των βαθμίδων.
ΔΕΥΤΕΡΑ 3 ΝΟΕΜΒΡΙΟΥ 2025 | ΩΡΑ 19:30
ΕΙΣΟΔΟΣ ΕΛΕΥΘΕΡΗ
ΑΙΘΟΥΣΑ ΣΥΝΑΥΛΙΩΝ ΦΙΛΙΠΠΟΣ ΝΑΚΑΣ | ΙΠΠΟΚΡΑΤΟΥΣ 41 ΑΘΗΝΑ | ΤΗΛ.: 2103634000

Bright Shadows στο Ίλιο
2025-11-03 20:00 - 22:30 | Πολιτιστικό Κέντρο Μελίνα Μερκούρη Ίλιο, Ηροδότου & Πωγωνίου, Ίλιο, Αττική, 13123, Greece
Από το 2009 έως σήμερα, οι Bright Shadows έχουν κάνει πάρα πολλές εμφανίσεις σε clubs και έχουν μετάσχει σε συναυλίες και rock festivals. Η φιλοσοφία της μπάντας είναι μια: ροκ και καλή διάθεση! Οι Bright Shadows ξεκινάνε ξανά τα live, παίζοντας αγαπημένα διασκευασμένα κομμάτια της new wave σκηνής και των δεκαετιών 70s’ και 80s’ με ένα παραπάνω… «brightness»!
Μέλη:
Φωνητικά: Νικόλ Αποστολοπούλου
Κιθάρα: Θάνος Παπαμανώλης
Μπάσο/φωνητικά: Κώστας Μαυροειδής
Τύμπανα: Γιώργος Χαρονυκτάκης
Η είσοδος στις παραστάσεις είναι ελεύθερη ενώ αξίζει να σημειωθεί πως όλοι οι καλλιτέχνες, ηχολήπτες, φωτιστές, γραφίστες και διοργανωτές για το stage και τις εκδηλώσεις, συμμετέχουν αφιλοκερδώς.
Μουσικό Στέκι Ιλίου ● Καλλιτεχνικό Καφενείο «Θ. Αγγελόπουλος» ● Πολιτιστικό Κέντρο «Μελίνα Μερκούρη»
Αγ. Φανουρίου 99, Ίλιον, 2ος όροφος
Είσοδος ελεύθερη
Οι πόρτες ανοίγουν στις 20:00 και οι παραστάσεις αρχίζουν στις 21:00 και τελειώνουν στις 22:30

2ο Ανταλλακτικό Bazaar στο Ψυχικό
2025-11-04 10:00 - 17:00 | 1η Πλατεία Ψυχικού Βασιλέως Γεωργίου Β (πρώην Blue Bell), Βασιλέως Γεωργίου Β, Ψυχικό, Αττική, 154 52, Greece
Ξεκινάει την Παρασκευή 31 Οκτωβρίου στην Ά Πλατεία Ψυχικού (Blue Bell) η πρωτότυπη πενθήμερη δράση ενίσχυσης του Κοινωνικού Παντοπωλείου! Έως και την Τρίτη 4 Νοεμβρίου, συγκεντρώνουμε είδη πρώτης ανάγκης και τα ανταλλάσουμε με βιβλία.
Συγκεντρώνουμε:

Τυποποιημένα προϊόντα διατροφής:
Ζυμαρικά, Όσπρια, Ρύζι, Γάλα εβαπορέ, Αλεύρι, Ζάχαρη, Τοματοπολτό, Φρυγανιές, Μπισκότα, Καφέ ελληνικό, Δημητριακά, Κονσέρβες.
Είδη ατομικής υγιεινής και οικιακής χρήσεως:
Σαμπουάν, Αφρόλουτρο, Οδοντόκρεμα, Χαρτί υγείας, Χαρτί κουζίνας, Χλωρίνη, Υγρό Απορρυπαντικό Πιάτων, Υγρό Απορρυπαντικό Πλυντηρίου Ρούχων, Καθαριστικό Υγρό Γενικής Χρήσεως.

Χαρίζουμε:

Βιβλία σε άριστη κατάσταση (ιστορικά, μυθιστορήματα, παιδικά, ξενόγλωσσα κλπ)

Παρασκευή 31 Οκτωβρίου έως Τρίτη 4 Νοεμβρίου (εκτός Κυριακής 2/11)
10:00 έως 17:00
Α΄ Πλατεία Ψυχικού – Blue Bell
Η δράση διοργανώνεται για δεύτερη χρονιά, από τη Διεύθυνση Κοινωνικής Προστασίας του Δήμου Φιλοθέης Ψυχικού. Με τη συμμετοχή όλων, το Κοινωνικό Παντοπωλείο συνεχίζει να στηρίζει τις οικογένειες που το χρειάζονται περισσότερο. Σας περιμένουμε να ενώσουμε δυνάμεις και να χαρίσουμε… γνώση, ανθρωπιά και χαμόγελα!

Σινεμά & Ψυχολογία στα Βριλήσσια
2025-11-04 20:00 - 22:00 | Κίνηση Δημοτών Βριλησσίων Δράση, Πάρνηθος 21, Βριλήσσια, Αττική, 15235, Greece
Στην 4η Συνάντηση του Σεμιναρίου «Σινεμά & Ψυχολογία» συζητάμε την ταινία «Η Αιώνια Λιακάδα Ενός Καθαρού Μυαλού» του Michel Gondry. Φιλμ ευφυές και σοφό, που με αφορμή τις ελπίδες ενός ζευγαριού να σβήσει τις κοινές του αναμνήσεις, όταν η αγάπη που μοιράστηκε είναι πια παρελθόν, φωτίζει τον τρόπο που η μνήμη συνδέεται και αλληλοεπιδρά με τον έρωτα και την αγάπη. Ο άνθρωπος θυμάται ευκολότερα την ευχαρίστηση παρά τον πόνο. Από το νοσοκομείο τις γελαστές νοσοκόμες και όχι τις άυπνες νύχτες, από τα γλέντια τις καλές στιγμές και όχι τα hangover, ένας αποτυχημένος υποψήφιος βουλευτής τα χειροκροτήματα, ένας ρομαντικός εραστής που τον έχουν απορρίψει τις στιγμές της σχέσης που όλα λειτουργούσαν άψογα. Αυτό στο οποίο προσκολλώνται ο Joel και η Clementine οι δύο ήρωες της ταινίας, είναι εκείνες οι τέλειες στιγμές που οι ζωές τους φαίνονταν ευλογημένες.
Οι συναντήσεις γίνονται ζωντανά στο στέκι της ΔΡΑΣΗΣ για μια Άλλη Πόλη και διαδικτυακά μέσω της πλατφόρμας zoom στη διεύθυνση: https://us06web.zoom.us/j/86868047020?pwd=[REDACTED]
4η Συνάντηση Σεμιναρίου «Σινεμά και Ψυχολογία», Τρίτη 4 Νοεμβρίου 2024, 8:00μμ, ζωντανά και διαδικτυακά
Η Αιώνια Λιακάδα Ενός Καθαρού Μυαλού/Eternal Sunshine of the Spotless Mind
ΗΠΑ, Αισθηματική, Δραμεντί, Επιστημονικής Φαντασίας, 2004. Διάρκεια: 108’. Σκηνοθεσία: Michel Gondry. Σενάριο: Charlie Kaufman. Στόρι: Charlie Kaufman, Michel Gondry, Pierre Bismuth. Πρωταγωνιστούν: Jim Carrey, Kate Winslet, Kirsten Dunst, Mark Ruffalo, Elijah Wood, Tom Wilkinson, Jane Adams. Μουσική: Jon Brion. Φωτογραφία: Ellen Kuras
Για τον τίτλο ο σεναριογράφος Τσάρλι Κάουφμαν «έκλεψε» από τον παρακάτω στίχο του επικού ποιήματος του Alexander Pope, «Eloisa to Abélard», με θέμα το τραγικό ειδύλλιο του Αβελάρδου και της Ελοΐζας: «Αιώνια λιακάδα του καθαρού μυαλού! Κάθε προσευχή δεκτή και κάθε ευχή διωγμένη». Το ποίημα είναι του 18ου αιώνα, αλλά ο θεολόγος Αβελάρδος και η νεαρή μαθήτριά του Ελοΐζα, ερωτεύτηκαν ο ένας τον άλλον τον 12ο αιώνα και στη συνέχεια αποφάσισαν να παντρευτούν κρυφά, ιδέα που απεδείχθη καταστροφική και για τους δύο. Όταν αποκαλύφθηκε η Ελοΐζα οδηγήθηκε κακήν κακώς σε μοναστήρι, ενώ ο Αβελάρδος τιμωρήθηκε με ευνουχισμό και οριστική διακοπή της πολλά υποσχόμενης καριέρας του στην Καθολική εκκλησία.
Στην «Αιώνια Λιακάδα», ο Joel, προς μεγάλη του έκπληξη, ανακαλύπτει πως η φίλη του Clementine έσβησε τις αναμνήσεις της σχέσης τους από τη μνήμη της. Σε κατάσταση απόλυτης απελπισίας, έρχεται κι αυτός σ’ επαφή με τον εμπνευστή κι εφευρέτη της διαδικασίας, Δρ. Χάουαρντ Μίρτσβιακ στην κλινική Λακούνα, και του ζητά να σβήσει κι από τη δική του μνήμη την Clementine. Καθώς οι αναμνήσεις του σιγά σιγά εξαφανίζονται, ο Joel αρχίζει να ανακαλύπτει και πάλι την αγάπη του για αυτήν. Από τα βάθη των υπολειμμάτων του μυαλού του, θα προσπαθήσει να διακόψει τη διαδικασία σβησίματος. Και ενώ ο Δρ. Μίρτσβιακ και οι βοηθοί του τον κυνηγούν μέσα στον λαβύρινθο των δικών του αναμνήσεων, είναι πια σαφές πως ο Τζόελ δεν μπορεί να βγάλει την πρώην αγαπημένη του από το μυαλό του. Αντίθετα αγωνίζεται απεγνωσμένα να αντισταθεί στην απώλεια των αναμνήσεών του από εκείνη. Έχει κυριολεκτικά αλλάξει γνώμη για την αλλαγή γνώμης.
Ο Κάουφμαν, ο οποίος θεωρείται από τους πλέον ταλαντούχους σεναριογράφους της δεκαετίας του 2000, ασχολείται κυρίως με τις διαδικασίες της σκέψης και της μνήμης. Το σενάριό του για την ταινία του Σπάικ Τζόνζι «Being John Malkovich» (1999) περιλαμβάνει έναν τρόπο να περάσει κανείς 15 λεπτά μέσα στο μυαλό ενός άλλου ατόμου. Στο «Human Nature» (2001) του Μισέλ Γκοντρί ασχολείται με τις θεωρίες που τοποθετούν τη Φύση σε κόντρα με την Ανατροφή όσον αφορά τη διαμόρφωση της συμπεριφοράς μας: Γεννιόμαστε έτσι ή διαμορφωνόμαστε στην πορεία; Στο «Adaptation» (2002) και πάλι του Σπάικ Τζόνζι αντιπαραβάλλει τη φυσική εξέλιξη των ορχιδέων (οι οποίες παίρνουν φανταστικές μορφές για να εξασφαλίσουν την επιβίωση τους) με τα μονοζυγωτικά δίδυμα: το ένα γράφει από τη φύση του και το άλλο από την ανατροφή του. Στην ταινία «Εξομολογήσεις ενός Επικίνδυνου Νου» (2002) του Τζορτζ Κλούνεϊ, παρουσιάζει τον δημιουργό τηλεπαιχνιδιών Τσακ Μπάρις να ζει μια διπλή ζωή ως θανάσιμος δολοφόνος της CIA (ο Μπάρις πιστεύει ότι αυτή η ιστορία είναι αληθινή). Στην «Συνεκδοχή της Νέας Υόρκης» (2008), πρώτη ταινία του ως σκηνοθέτη, προσπαθεί να δραματοποιήσει τους τρόπους με τους οποίους το μυαλό μας αντιμετωπίζει τις διάφορες περσόνες μας και να οργανώσει πτυχές της εμπειρίας μας σε ξεχωριστά τμήματα ώστε να μπορούμε να τα ελέγξουμε. Αυτά ακούγονται σαν θέματα για μάθημα εξέλιξης ή νευροεπιστήμης, αλλά ο σεναριογράφος και οι σκηνοθέτες του τα δομούν σαν ταινίες που προχωρούν αρκετά καθαρά στα μονοπάτια που φαίνεται να ακολουθούμε, μέχρι να βρούμε την ταυτότητα μας. Τα σενάριά του απαιτούν ηθοποιούς που μπορούν να κρατήσουν ένα σοβαρό πρόσωπο στη διάρκεια μιας φάρσας. Ηθοποιούς δηλαδή που δεν αποκαλύπτουν ότι το υλικό που χειρίζονται είναι αστείο. Ο Μπάστερ Κίτον δεν επέτρεψε ποτέ στον εαυτό του ένα χαμόγελο ή ένα κλείσιμο του ματιού. Ο Τσάρλι Τσάπλιν μόνο μερικά χαμόγελα. Ο Τζιμ Κάρεϊ στο «Eternal Sunshine» είναι ένας θλιβερός σάκος. Ο Τζον Κιούζακ στο «Malkovich» επιθυμεί ένθερμα να κάνει το καλό, και ο ίδιος ο Μάλκοβιτς έχει κάνει μια καριέρα εντιμότητας. Ο Φίλιπ Σέιμουρ Χόφμαν στο «Synecdoche» προσπαθεί απεγνωσμένα να συγκρατήσει τον νοητικό του μηχανισμό (και η ίδια η ταινία απέχει πολύ από το να είναι αστεία).
Στην «Αιώνια Λιακάδα» και στο «Μάλκοβιτς», ο Κάουφμαν επινοεί μια φανταστική τεχνική και σοφά αρνείται να την εξηγήσει βυθίζοντας τους θεατές σε ένα λαβύρινθο χρόνου και πραγματικότητας. Έτσι βλέπουμε τον Joel και την Clementine σε διάφορες χρονικές στιγμές πριν και τις δύο διαγραφές, μετά τη δική της και κατά τη διάρκεια των δικών του – όταν μάλιστα προσπαθεί να κρύψει τις αναμνήσεις του μεταμφιέζοντάς τες. Προφανώς δημιουργείται μια αίσθηση μπερδέματος στον θεατή από την κίνηση της ταινίας μέσα στο χρόνο και τους τόπους, αλλά τα παράδοξα εξηγούνται αν συνειδητοποιήσουμε ότι όλα συμβαίνουν μόνο σε έναν τόπο: το μυαλό του Joel. Οι αποσυνδέσεις εξηγούνται από τις κατακερματισμένες αναμνήσεις του από τότε που το ζευγάρι ήταν μαζί πριν, κατά τη διάρκεια της διαγραφής και μετά από αυτήν.
Διακρίσεις: Όσκαρ αυθεντικού σεναρίου. Υποψήφιο για πρώτο γυναικείο ρόλο (Kate Winslet). Υποψήφιο για Χρυσή Σφαίρα καλύτερης ταινίας (κωμωδία/μιούζικαλ), πρώτου αντρικού ρόλου (Jim Carrey) σε κωμωδία/μιούζικαλ, πρώτου γυναικείου ρόλου (Kate Winslet) στην ίδια κατηγορία, και σεναρίου. Βραβείο Bafta σεναρίου και μοντάζ. Υποψήφιο για καλύτερη ταινία, σκηνοθεσία, πρώτο αντρικό ρόλο (Jim Carrey) και πρώτο γυναικείο ρόλο (Kate Winslet).

Παρουσίαση Στις φτερούγες της Ιστορίας στη Νέα Σμύρνη
2025-11-05 18:30 - 20:30 | Εστία Νέας Σμύρνης, Κωνσταντίνου Παλαιολόγου 1, Νέα Σμύρνη, Αττική, 17121, Greece
Στις φτερούγες της Ιστορίας
Παρουσίαση του νέου βιβλίου της Σούλας Μπόζη: “Στις φτερούγες της Ιστορίας – 20 μαρτυρίες ξεριζωμού από τη Μικρασία και την Πόλη”. Η ΕΣΤΙΑ Νέας Σμύρνης και oι εκδόσεις Τόπος σας προσκαλούν στην παρουσίαση του νέου βιβλίου της Σούλας Μπόζη, Στις φτερούγες της Ιστορίας 20 μαρτυρίες ξεριζωμού από τη Μικρασία και την Πόλη
– Για το βιβλίο θα μιλήσει ο δημοσιογράφος -συγγραφέας Στέλιος Ελληνιάδης
– Και η συγγραφέας-ερευνήτρια Σούλα Μπόζη
Στη Βιβλιοθήκη του Μεγάρου της ΕΣΤΙΑΣ Νέας Σμύρνης

Συζήτηση Όλα για τον Μαραθώνιο στο ΚΠΙΣΝ
2025-11-05 18:30 - 21:00 | Κέντρο Πολιτισμού Ίδρυμα Σταύρος Νιάρχος ΚΠΙΣΝ, Λεωφ. Συγγρού 364, Καλλιθέα, Αττική, 17674, Greece
Συζήτηση Όλα για τον Μαραθώνιο στο ΚΠΙΣΝ
Με αφορμή τη διοργάνωση του Αυθεντικού Μαραθωνίου της Αθήνας, το Τμήμα Αθλητικής Αριστείας | Sports Excellence της Α’ Ορθοπαιδικής Χειρουργικής Κλινικής ΕΚΠΑ, σε συνεργασία με το Κέντρο Πολιτισμού Ίδρυμα Σταύρος Νιάρχος (ΚΠΙΣΝ) την Τετάρτη 5 Νοεμβρίου 2025, παρουσιάζει ανοιχτή συζήτηση με τίτλο: «Όλα για τον Μαραθώνιο» στον Πύργο Βιβλίων του ΚΠΙΣΝ. Η εκδήλωση πραγματοποιείται χάρη στην αποκλειστική δωρεά από το Ίδρυμα Σταύρος Νιάρχος (ΙΣΝ).
Έμπειροι προπονητές, κορυφαίοι πρωταθλητές Μαραθωνίου και επιστημονικά στελέχη του Sports Excellence θα μοιραστούν γνώσεις, εμπειρίες και πρακτικές συμβουλές για τη βελτιστοποίηση της απόδοσής σου στους αγώνες δρόμου.
Θα παρουσιαστούν σημεία-κλειδιά που αφορούν την προπόνηση, τη στρατηγική αγώνα, τη διατροφή, την αποκατάσταση και τη διαχείριση της ψυχολογίας. Η εκδήλωση είναι αφιερωμένη σε όλους όσοι προετοιμάζονται για τον Αυθεντικό Μαραθώνιο της Αθήνας, αλλά και για τους αγώνες 5 και 10 χιλιομέτρων.
18.30–21.00 Πύργος Βιβλίων EBE
Ελεύθερη είσοδος με σειρά προτεραιότητας. Θα υπάρχει ταυτόχρονη διερμηνεία στην Ελληνική Νοηματική Γλώσσα.

Παρουσίαση Αυτά δεν συμβαίνουν σε εμάς
2025-11-05 19:00 - 20:30 | Ινστιτούτο Γκαίτε Αθηνών, Ομήρου 14, Αθήνα, Αττική, 10033, Greece
Παρουσίαση Αυτά δεν συμβαίνουν σε εμάς
Λειψία, καλοκαίρι 2014. Μετά από ένα βράδυ με πολύ αλκοόλ, η Άννα και ο Γιόνας κοιμούνται μαζί. Εκείνη λέει πως ήταν βιασμός. Εκείνος, πως υπήρξε συναίνεση. Όταν η Άννα αποφασίζει να τον καταγγείλει, ο περίγυρος διχάζεται. Ποιος λέει την αλήθεια;
Η Bettina Wilpert συνθέτει μια πολυφωνική αφήγηση για τη σεξουαλική βία, τον κοινωνικό στιγματισμό και τις σιωπηλές συνενοχές. Χωρίς διδακτισμό, τολμά να μιλήσει για τις ρωγμές της συναίνεσης, τα όρια στις σχέσεις και τη δύναμη της φωνής. Ένα μυθιστόρημα αιχμηρό και επίκαιρο, που απέσπασε σημαντικά βραβεία και θεωρείται ένα από τα πιο ξεχωριστά ντεμπούτα της πρόσφατης γερμανικής λογοτεχνίας.
* Γραμμένο λίγο πριν το κίνημα του #MeToo έρθει στην Ευρώπη, το ντεμπούτο της Γερμανίδας συγγραφέως απέσπασε ένθερμες κριτικές και βραβεία, όπως το Βραβείο Lessing του κρατιδίου της Σαξονίας, το βραβείο Melusine Huss και το λογοτεχνικό βραβείο ZDF “aspekte” για το καλύτερο βιβλίο πρωτοεμφανιζόμενου του 2018. Συμπεριλήφθηκε επίσης στη Hotlist 2018 με τα 10 καλύτερα βιβλία ανεξάρτητων εκδοτών, ενώ το 2019 διασκευάστηκε για τη θεατρική σκηνή. Το μυθιστόρημα τιμήθηκε επίσης με την υποτροφία Kranichsteiner Youth Literature Scholarship 2019 και τη διάκριση KIMI 2019 στην κατηγορία long seller. Επιπλέον ήταν υποψήφιο για το βραβείο Clemens Brentano 2019.
Για το μυθιστόρημα της Bettina Wilpert θα μιλήσουν η φιλόλογος Έλενα Παλλαντζά, μεταφράστρια του έργου στα ελληνικά, και η Μαρία Τοπάλη, ποιήτρια, μεταφράστρια και κριτικός, προσεγγίζοντάς το τόσο από λογοτεχνική όσο και από κοινωνικοπολιτική σκοπιά. Στο επίκεντρο της συζήτησης θα βρεθεί η ιδιαίτερη οπτική μιας πολύ νέας γυναίκας απέναντι στο τραύμα της σεξουαλικής κακοποίησης. Μέσα από αυτή την προσέγγιση, το μυθιστόρημα αποκτά βάθος και αναδεικνύει τις εντάσεις, τις αντιφάσεις και τις μετατοπίσεις που χαρακτηρίζουν τη σύγχρονη εμπειρία.
Θα ακολουθήσει συζήτηση με το κοινό.
Τε, 05.11.2025 19:00-20:30
Goethe-Institut Athen, Αθήνα
Είσοδος ελεύθερη

Δεξιότητες μελέτης και διαχείριση ελεύθερου χρόνου
2025-11-05 19:00 - 21:00 | 1ο Δημοτικό Σχολείο Βριλησσίων, Φλωρίνης 24, Βριλήσσια, Αττική, 15238, Greece
Δεξιότητες μελέτης και διαχείριση ελεύθερου χρόνου
Αφιερωμένη στην ανάπτυξη των δεξιοτήτων μελέτης και τη διαχείριση του ελεύθερου χρόνου είναι η προσεχής συνάντηση της Σχολής Γονέων του Δήμου Βριλησσίων την Τετάρτη 5/11/2025 και ώρα 19:00 στο 1ο Δημοτικό Σχολείο Βριλησσίων (Φλωρίνης 24).
Οι δεξιότητες μελέτης βοηθούν τους μαθητές να οργανώνουν τον χρόνο και το υλικό τους, να θέτουν στόχους και να αναπτύσσουν αυτονομία στη μάθηση. Μέσα από τη σωστή προετοιμασία, τη χρήση στρατηγικών όπως οι σημειώσεις, οι χάρτες εννοιών και ο προγραμματισμός, οι μαθητές μαθαίνουν να εργάζονται μεθοδικά και αποτελεσματικά. Η διαχείριση του ελεύθερου χρόνου είναι εξίσου σημαντική, καθώς συμβάλλει στην ισορροπία ανάμεσα στη μελέτη και την ξεκούραση. Η καλλιέργεια ενδιαφερόντων, η συμμετοχή σε δημιουργικές ή αθλητικές δραστηριότητες και η αποφυγή υπερβολικής χρήσης οθονών ενισχύουν την ψυχική ευεξία και την αυτοπειθαρχία.
Ο συνδυασμός αυτών των δεξιοτήτων οδηγεί στην προσωπική ανάπτυξη και στην αποτελεσματική διαχείριση της καθημερινότητας.
Λίγα λόγια για την εισηγήτρια Η Γεωργία Φιλιπποπούλου είναι εκπαιδευτικός στην πρωτοβάθμια εκπαίδευση. Έχει υπηρετήσει επί σειρά ετών τόσο στη γενική όσο και στην ειδική αγωγή επί σειρά ετών στον ιδιωτικό και το δημόσιο τομέα. Είναι κάτοχος μεταπτυχιακού διπλώματος (M.Ed) ειδίκευσης στην ειδική αγωγή και την εκπαιδευτική ψυχολογία και έχει επιμορφωθεί στην εκπαίδευση ενηλίκων.
Η Σχολή Γονέων της Αντιδημαρχίας Οικογενειακής Πολιτικής, Ισότητας και Προσχολικής Ηλικίας του Δήμου Βριλησσίων έρχεται να συνδράμει τους γονείς στο δύσκολο έργο τους και να τους βοηθήσει να κατανοήσουν τα προβλήματα και να δώσουν λύσεις. Η Σχολή Γονέων δεν παρέχει στους γονείς μόνο πληροφόρηση, αλλά τα αναγκαία εφόδια που θα τους βοηθήσουν να εφαρμόσουν τις γνώσεις αυτές και να τις αξιοποιήσουν με τον καλύτερο δυνατό τρόπο. Επιπλέον, δίνει τη δυνατότητα της εμπειρίας της συμμετοχής σε ομάδα, η οποία δεν παρέχει μόνο πλούσιες ιδέες και γνώσεις, αλλά μέσα από την αλληλεπίδραση των μελών οι γονείς ανατροφοδοτούνται δημιουργικά και μαθαίνουν να επικοινωνούν ουσιαστικά, εξελίσσονται και διαφοροποιούνται.

Προβολή The teachers lounge στα Πατήσια
2025-11-05 19:00 - 22:00 | Κατάληψη Πάτμου και Καραβία Πατήσια, Πάτμου και Καραβία, Αθήνα, Αττική, 11144, Greece
Προβολή ταινίας The teachers lounge ( 2023)
Θεματικός μήνας: Αντεκπαίδευση
19:00 Ανοιχτή συνάντηση ομάδας προβολών
20:00 Προβολή ταινίας The teachers lounge, Ilker Çatak, 2023 ( 1h 38΄)
Η Carla αντιμέτωπη με μια κλοπή εντός τάξης, καλείται να διαχειριστεί τα ηθικά ζητήματα που προκύπτουν στο σχολικό – κοινωνικό περιβάλλον. Μετά το τέλος της ταινίας θα ακολουθήσει συζήτηση πάνω στη θεματική: Αντεκπαίδευση
Κατάληψη Πάτμου & Καραβία
Ευγενίου Καραβία 23,
Κάτω Πατήσια

BlacKkKlansman στο Trise
2025-11-05 19:30 - 21:30 | Ελεύθερος Κοινωνικός Χώρος Trise – Σύνταγμα, Κολοκοτρώνη 31, Αθήνα, Αττική, Greece
BlacKkKlansman στο Trise
Οι προβολές της Τετάρτης στον Αυτοδιαχειριζόμενο Χώρο Τρισέ συνεχίζονται!
BlacKkKlansman (2018) Βασισμένη στα απομνημονεύματα του Ρον Στάλγουορθ, η ταινία διαδραματίζεται στη δεκαετία του 70. Ο Ρον Στάλγουορθ, ο πρώτος αφροαμερικάνος ντετέκτιβ στο αστυνομικό τμήμα του Κολοράντο Σπρινγκς, διεισδύει στο τοπικό παράρτημα της Κου Κλουξ Κλαν με τη βοήθεια ενός λευκού Εβραίου συναδέλφου του.
Wednesday screenings at the Trise Social center continue! Based on Ron Stallworth’s memoirs, the film is set in the 1970s. Ron Stallworth, the first African American detective in the Colorado Springs Police Department, infiltrates the local branch of the Ku Klux Klan with the help of a white Jewish colleague.

48 Αντίσταση στον μεγάλο εποικισμό
2025-11-06 18:00 - 20:00 | 3ο ΓΕΛ Πειραιά, Μαυρομιχάλη 14, Πειραιάς, Αττική, 18545, Greece
Εκδήλωση – Προβολή του ντοκιμαντέρ ’48: Αντίσταση στον μεγάλο εποικισμό
ΕΚΔΗΛΩΣΗ – ΣΥΖΗΤΗΣΗ – ΠΡΟΒΟΛΗ
ΠΕΜΠΤΗ 6/11, 18:00, 3ο ΓΕΛ Πειραιά. Μιλούν για τον αγώνα του Παλαιστινιακού Λαού

Μιχιάρ Εκτάμι, Παλαιστίνιος αγωνιστής
Θοδωρής Μαγκλάρας, March to Gaza
Κυριάκος Βλαχόπουλος, Ιστιοπλοικό “Παύλος Φύσσας”, Global Sumud Flotilla
Αντώνης Αποστολάκης, Διεθνιστικό Αντιιμπεριαλιστικό Δελτίο
Συντονίζει, Ιχάμπ Σαμπάνα, Ε.Α.Α. εκπαιδευτικός, ΕΠΑΛ Κορυδαλλού

Προβολή του ντοκιμαντέρ ’48: Αντίσταση στον μεγάλο εποικισμό. Ένα πολιτικό ντοκιμαντέρ για την καταπίεση και τον πολύμορφο παλαιστινιακό αγώνα στην Δυτική Όχθη από την ομάδα 218.

Εγκαίνια Έκθεσης Ζωγραφικής του Μιχάλη Μουμτζή
2025-11-06 19:00 - 21:00 | Βίλα Ζωγράφου Πάρκο Ειρήνης, Ζωγράφου 15, Ζωγράφου, Αττική, 15772, Greece
Εγκαίνια Έκθεσης Ζωγραφικής του Μιχάλη Μουμτζή
Διάλογος Νερού και Γης – Ατομική Έκθεση Ζωγραφικής με Ακουαρέλα του Μιχάλη Μουμτζή στη Βίλα Βουγά, Γεωργίου Ζωγράφου 17 από 6 εως 16 Νοεμβρίου 2025. Η θάλασσα και τα λουλούδια συναντιούνται στον μαγικό κόσμο της ακουαρέλας, σε έναν εικαστικό διάλογο γεμάτο ισορροπία, γαλήνη και χρώμα. Το νερό και η γη, δύο στοιχεία της φύσης, μπλέκονται σε εικόνες που αναδεικνύουν την ομορφιά της ενότητας και της ζωής.
Εγκαίνια: Πέμπτη 6 Νοεμβρίου 2025, στις 19:00
Ωράριο λειτουργίας:
Δευτ.– Παρ. 11:00–14:00 & 18:00–21:00
Σάββατο 11:00–14:00
Με την υποστήριξη του ΔΗΜΟΥ ΖΩΓΡΑΦΟΥ

Προβολή Network στον Μπερντέ
2025-11-06 21:00 - 23:00 | Αυτοδιαχειριζόμενος κοινωνικός χώρος Μπερντές, Αράδου 55, Αθήνα, Αττική, Greece
Προβολή Network στον Μπερντέ
Την ερχόμενη Πέμπτη 6/11 στις 21:00, ο Σινέ-Μπερντές συνεχίζει το τριβδόμαδο κινηματογραφικό αφιερώμα στον Sydney Lumet προβάλλοντας την ταινία με τίτλο Νetwork (1976).
Δύο λόγια για την ταινία: Το τηλεοπτικό δίκτυο UBS προσπαθεί να ανταγωνιστεί μάταια τα υπόλοιπα δίκτυα που το ξεπερνούν σε θεαματικότητα. Σε μια προσπάθεια να βρεθεί λύση για τα χαμηλά ποσοστά τηλεθέασης, απολύεται ο παρουσιαστής των νυχτερινών ειδήσεων Χάουαρντ Μπιλ, ο οποίος δεν είναι πια ανταγωνιστικός μετά από τις προσωπικές δυστυχίες που τον έχουν βρει. Ο Χάουαρντ βγαίνει μπροστά στην κάμερα, ανακοινώνει την απόλυσή του και δηλώνει ξεκάθαρα ότι σκοπεύει να αυτοκτονήσει. Το δίκτυο παίρνει φωτιά, η θεαματικότητα ανεβαίνει κατακόρυφα, την ίδια στιγμή που ξεκινά ένας ανελέητος αγώνας βασισμένος στις ψυχώσεις του παρουσιαστή και την παράνοια της τηλεόρασης, με μοναδικό σκοπό το κέρδος.
Λίγα λόγια και για την ομάδα μας: Σε μια εποχή που η ακρίβεια καταπιέζει όλες τις πτυχές της ζωής μας, η επαφή με την τέχνη του κινηματογράφου αποτελεί πλέον ένα ακριβό χόμπι. Κόντρα σε λογικές κέρδους προτάσσουμε μια συλλογική εμπειρία θέασης χωρίς αντίτιμο. Κάθε Πέμπτη ο Μπερντές μετουσιώνεται σε ένα σινεμά από εμάς για εμάς. Με το πέρας της προβολής καθόμαστε και κουβεντιάζουμε, διότι όταν μοιραζόμαστε τα συναισθήματα και τις σκέψεις μας για μια ταινία δεν την ξεχνάμε ποτέ! Προσκαλούμε όσα μοιράζονται την ίδια αγάπη για την έβδομη τέχνη να συμμετέχουν ενεργά στην πραγματοποίηση των αυτοοργανωμένων προβολών, και να στηρίζουν τον χώρο με την παρουσία τους.
• Η ταινία ξεκινάει στις 21:15.
• Μετά από κάθε προβολή ακολουθεί συζήτηση.
• Πρόσβαση 220/221 (6η Ιλισίων)
• Στον χώρο λειτουργεί κινηματικό βιβλιοπωλείο και δανειστική βιβλιοθήκη.
Σας περιμένουμε κάθε Πέμπτη στις 21:00.

Προβολή Cockroach
2025-11-06 21:00 - 23:00 | Προσφυγικές Πολυκατοικίες Λεωφόρου Αλεξάνδρας Αθήνα, Αριστοτέλους Κούζη, Αθήνα, Αττική, 11522, Greece
Προβολή Ντοκιμαντέρ “Cockroach”
Την Πέμπτη 6/11 στις 21:00 στην Πλατεία των Προσφυγικών (Κούζη & Βεγορίτιδος) θα προβληθεί το ντοκιμαντέρ “Cockroach”, σκηνοθετημένο από τον Ai Weiwei το 2020. Το ντοκιμαντέρ έχει 1 ώρα και 33 λεπτά.
Η περιγραφή του ντοκιμαντέρ: Ντοκιμαντέρ για τις διαμαρτυρίες στο Χονγκ Κονγκ το 2019.
Συνέλευση Κατειλημμένων Προσφυγικών (ΣΥ.ΚΑ.ΠΡΟ)
Μail: sykapro_squat@riseup.net
Blog: sykaprosquat.noblogs.org
Instagram : @sykapro
Twitter: @Prosfygika
Documentary Projection “Cockroach”. On Thursday 6/11 at 21:00 at the Square of Prosfygika (Kouzi & Vegoritidos) the documentary “Cockroach” will be screened directed by Ai Weiwei in 2020. The duration is an 1 hour and 33 minutes.
The description of the documentary: Documentary about the protests in Hong Kong in 2019.
Assembly of Squatted Prosfygika (SY.KA.PRO.)
Μail: sykapro_squat@riseup.net
Blog: sykaprosquat.noblogs.org
Instagram: @sykapro
Twitter: @Prosfygika

Συνέδριο Ανατολική Μεσόγειος, Αιγαίο, Εύξεινος Πόντος
2025-11-07 17:30 - 18:00 | Μουσείο της Ακρόπολης, Διονυσίου Αρεοπαγίτου 15, Αθήνα, Αττική, 11742, Greece
Συνέδριο Ανατολική Μεσόγειος, Αιγαίο, Εύξεινος Πόντος
Το Μουσείο Ακρόπολης, σε συνεργασία με το Τμήμα Ιστορίας και Αρχαιολογίας της Φιλοσοφικής Σχολής του Πανεπιστημίου Κρήτης και το Τμήμα Μεσογειακών Σπουδών του Πανεπιστημίου Αιγαίου, οργανώνει Διεθνές Συνέδριο με τίτλο «Ανατολική Μεσόγειος, Αιγαίο, Εύξεινος Πόντος: Νέες Προσεγγίσεις».
Ήδη από την δεκαετία του 1990, το Πανεπιστήμιο Κρήτης και το Τμήμα Αρχαιοτήτων Κύπρου είχαν ξεκινήσει μία σειρά διοργάνωσης Συνεδρίων και Εκθέσεων σχετικών με τις συνδέσεις στην ανατολική και κεντρική Μεσόγειο στην αρχαιότητα. Χαρακτηριστικά παραδείγματα είναι τα διεθνή Συμπόσια:
“Interconnections in the Mediterranean 2500-500 BC” (Αθήνα, 1996),
“Eastern Mediterranean: Cyprus, Dodecanese, Crete 16th-6th cent. BC” (Ρέθυμνο, 1997)
“Sea Routes… Interconnections in the Mediterranean, 16th – 6th c. BC” (Ρέθυμνο, 2002)
“Cyprus and Aegean: Intercultural contacts from 3000 – 500 BC” (Πυθαγόρειο Σάμου, 2008)
καθώς και οι διεθνείς Εκθέσεις:
“Eastern Mediterranean. Cyprus – Dodecanese – Crete. 16th-6th cent. BC” (Αρχαιολογικό Μουσείο Ηρακλείου, 1998) και
«Πλόες. Από τη Σιδώνα στη Χουέλβα. Σχέσεις λαών της Μεσογείου 16ος-6ος αι. π.Χ.», (Μουσείο Κυκλαδικής Τέχνης, 2003)
“Le Rotte di Omero”, Museum of Cycladic Art (Musei Capitolini, Palazzo Cafarelli, Rome, 2001)
Στο συνέδριο που θα πραγματοποιηθεί στο Μουσείο Ακρόπολης προστίθεται ο Εύξεινος Πόντος όπου ακαδημαϊκοί και διακεκριμένοι επιστήμονες διεθνούς κύρους θα φωτίσουν νέες προσεγγίσεις της αρχαιότητας στη Μεσόγειο, το Αιγαίο και τον Εύξεινο Πόντο.
Δείτε το αναλυτικό πρόγραμμα του συνεδρίου εδώ.
Eισιτήρια: Είσοδος ελεύθερη
Πληροφορίες / Κρατήσεις: theacropolismuseum.gr
Το συνέδριο θα πραγματοποιηθεί στην αγγλική γλώσσα.

Παραμύθια για τη μητέρα φύση στην Ηλιούπολη
2025-11-07 18:30 - 20:30 | Δημοτική Βιβλιοθήκη Ηλιούπολης, Νικομάχου 18, Ηλιούπολη, Αττική, Greece
Αφήγηση παραμυθιών στη Δημοτική Βιβλιοθήκη Ηλιούπολης «Καλώς ήρθες Φθινόπωρο! Παραμύθια για τη μητέρα φύση. Παρασκευή, 7 Νοεμβρίου 2025 18:30 – 20:00.
Πώς έγιναν φίλοι ο άνθρωπος και ο ιαγουάρος; Μπορεί ένα μικρό συννεφάκι από μόνο του να φέρει την αλλαγή στον κόσμο; Τι συμβαίνει όταν ένας υπερφίαλος άρχοντας πατάει τους φυσικούς νόμους; Πώς ξεκαρδίζεται μια χελώνα που έχει πιει πολύ-πολύ νερό; Και πόσες διαφορετικές όψεις μπορεί να έχει ένα δέντρο;
Παραμύθια που η σοφία τους μας κάνει να σκεφτόμαστε διαφορετικά. Ιστορίες αφιερωμένες στο Φθινόπωρο, την εποχή των αλλαγών, την εποχή της μετάβασης από μια κατάσταση σε μιαν άλλη, την εποχή της εσωτερικής μας μεταμόρφωσης. Γιατί τα φύλλα που πέφτουνε στη γη, πάντα προετοιμάζουνε το έδαφος για το καινούριο και την ομορφιά που αυτό φέρει…
Εμψυχώτρια: Κατερίνα-Θάλεια Νάκου
Θα ακολουθήσει καλλιτεχνική δράση όπου μπορούν να συμμετάσχουν μαζί με τα παιδιά και οι γονείς. Τα παιδιά θα χρειαστεί να φέρουν μαζί τους ό,τι υλικά του Φθινοπώρου μπορούν να φανταστούν! Για παράδειγμα, φύλλα, φτερά, ξύλα, καρπούς κ.ά.
Για παιδιά 6 έως 12 ετών, παρέα με τους γονείς τους.
Είσοδος ελεύθερη. Για περισσότερες πληροφορίες, μπορείτε να απευθυνθείτε στη Δημοτική Βιβλιοθήκη Ηλιούπολης, Νικομάχου 18, Κάτω Ηλιούπολη ή να καλέσετε στο τηλ. 210 9940699 ( εσωτ. 113)
Λίγα λόγια για την Κατερίνα-Θάλεια Νάκου Η Κατερίνα-Θάλεια αγαπάει να ακούει και να λέει ιστορίες. Αγαπάει και θαυμάζει τα παιδιά, τη φαντασία, τον αυθορμητισμό, την εξυπνάδα τους. Η Κατερίνα είναι δασκάλα αγγλικών σε μικρά παιδιά και χρησιμοποιεί την αφήγηση παραμυθιών, τη μουσικοκινητική, τα τραγούδια, την καλλιτεχνική έκφραση στο μάθημά της. Αγαπάει τους ανθρώπους, τις σοκολάτες και τις γάτες!

Nature inside the walls
2025-11-07 19:00 - 21:00 | Μουσείο Ηρακλειδών (οδός Ηρακλειδών) Θησείο, Ηρακλειδών 16, Αθήνα, Αττική, 118 51, Greece
Το Μουσείο Ηρακλειδών παρουσιάζει τη διατομική έκθεση “Nature inside the walls” / «Η Φύση εντός των Τειχών» του Κωνσταντίνου Πάτσιου και του Μάριου Φούρναρη, που επιμελείται η Νίνα Φραγκοπούλου, Δρ Θαλάσσιας Βιολογίας, Ανεξάρτητη Επιμελήτρια.
Η έκθεση “Nature inside the walls” / «Η Φύση εντός των Τειχών» διερευνά την αστική βιοποικιλότητα (φυτά, ζώα κ.α. στο περιβάλλον των πόλεων) μέσω της αλληλεπίδρασης της με την πόλη, τη μηχανή και την ανθρώπινη αντίληψη. Επίσης, φέρνει σε διάλογο τα έργα των καλλιτεχνών με τα επιτεύγματα της αρχαίας ελληνικής τεχνολογίας, από τη συλλογή του Μουσείου Ηρακλειδών. Η έκθεση εγκαινιάζεται την Παρασκευή 7 Νοεμβρίου 2025 στις 19:00 και θα διαρκέσει έως 18 Ιανουαρίου 2026.
Τα έργα της έκθεσης σχολιάζουν τη σημερινή σχέση ανθρώπου-φύσης-τεχνολογίας και παραπέμπουν στην αντίθεση και τη σύνθεση μεταξύ του φυσικού περιβάλλοντος και του τεχνητού-αστικού τοπίου. Τοποθετημένα στους χώρους του Μουσείου Ηρακλειδών συνομιλούν με τα τεχνολογικά επιτεύγματα των Αρχαίων Ελλήνων, που αξιοποιούσαν τη φύση (ήλιο, νερό, άνεμο) δημιουργώντας τεχνολογίες με οικολογική συνείδηση. Στόχος της έκθεσης είναι να μας ευαισθητοποιήσει, με ορατό και συμβολικό τρόπο, για την ανάγκη διατήρησης και προστασίας της αστικής βιοποικιλότητας, αναδεικνύοντας τη σημασία της για την ποιότητα ζωής των κατοίκων, την περιβαλλοντική βιωσιμότητα και την ανθεκτικότητα των πόλεων στην κλιματική κρίση. Επιπλέον, προσκαλεί το κοινό να επανεξετάσει την αρμονία που υπήρχε ανάμεσα στον άνθρωπο, τη φύση και την τεχνολογία στην αρχαιότητα προτρέποντάς το να αναλογιστεί τον δικό του ρόλο στη διαμόρφωση ενός πιο αρμονικού μέλλοντος.
Όπως επισημαίνει η Θεώνη Αναστασοπούλου, Δρ Φιλοσοφίας: “Το όραμα για το μέλλον της πόλης δεν μπορεί να είναι ανεξάρτητο από το όραμα για το μέλλον της φύσης. Ο πολεοδομικός σχεδιασμός θα όφειλε να φροντίζει ώστε η αστικοποίηση να μην καταλήγει σε “άμορφες αστικές συσσωματώσεις” αλλά σε πόλεις δομημένες στην κλίμακα του ανθρώπου και με πλήρη σεβασμό στη φύση (M. Bookchin). Επιβάλλεται, προφανώς, η αναζήτηση ενός μοντέλου ολιστικού που να προσεγγίζει τον αστικό χώρο ως μια ολότητα κοινωνική-οικονομική και, μαζί, φυσική-πολιτισμική. Η υγιής σχέση ανθρώπου -φύσης και, κατ’ επέκταση, πόλης -φύσης προϋποθέτει κυρίως μια υγιή κοινωνία, προκειμένου “ η φύση εντός των τειχών ” να μην έχει μια διακοσμητική αλλά μια ουσιαστική παρουσία. Η συγκατοίκηση ανθρώπου -φύσης, δηλαδή, θα πρέπει να γίνεται με όρους αλληλεξάρτησης και αλληλεγγύης μέσα σ’ ένα πλαίσιο οικο-λογικό που δεν θα υπακούει στους νόμους της αγοράς. Εάν η αστικοποίηση δεν γίνεται σε βάρος της φύσης (με την απόλυτη κυριαρχία της πόλης πάνω στην ύπαιθρο ), όχι μόνο η φύση θα ευημερεί, αλλά και η πόλη θα ανακτήσει το πραγματικό νόημά της ως ο κατεξοχήν χώρος όπου κάθε πολίτης (ως οντότητα φυσική, κοινωνική, πολιτισμική) θα μπορεί να ολοκληρώνει όλες τις πτυχές της ύπαρξής του.”
Ο Κωνσταντίνος Πάτσιος αναφέρει για το έργο του: “Στην έκθεση “Nature inside the walls” που αποτελεί μια συνομιλία με τον εικαστικό Μάριο Φούρναρη αλλά και με το υπάρχον υλικό του Μουσείου Ηρακλειδών, παρουσιάζω ένα σύνολο νέων έργων. Η ενότητα αυτή περιλαμβάνει ποικίλα εικαστικά μέσα, από ζωγραφική και φωτογραφία έως σύνθετα readymades και κολάζ, και επικεντρώνεται στη σχέση μεταξύ του φυσικού περιβάλλοντος και του αστικού χώρου, υπό την ανθρώπινη επίδραση. Η δουλειά μου συνιστά ένα δυναμικό οικοσύστημα, όπου φαινομενικά ασύνδετα στοιχεία συνυπάρχουν, συγκροτώντας μια κοινότητα από μορφές, ικανές να γεννούν πολλαπλές και αλληλοδιάδοχες αφηγήσεις. Ο διάλογος με τα εκθέματα του Μουσείου και με τη δουλειά του Μάριου Φούρναρη στοχεύει στη διαμόρφωση μιας ενιαίας αφήγησης που ανατέμνει το δίπολο φύση–πόλη μέσα σε ένα πλαίσιο ιστορικό και βιωματικό. Οι σύγχρονες πόλεις μεταμορφώνονται στα έργα μου σε εικαστικά τοπία που αποτυπώνουν τη σχέση με την άγρια ζωή — αυτήν που φιλοξενούν αλλά και αυτήν που αποκλείουν. Η νέα αυτή σειρά έργων προέκυψε από μια διάθεση καταγραφής της βιοποικιλότητας: Ελέφαντες, λιοντάρια, νυχτοπεταλούδες, σπουργίτια και άλλα ζώα της άγριας ζωής εμφανίζονται στα έργα, αναδεικνύοντας το αστικό τοπίο ως έναν φαντασιακό λαβύρινθο, υπαρκτής και ψυχικής σημασίας ταυτόχρονα. Η κλιματική αλλαγή διατρέχει το έργο μου σαν ένα αλλόκοτο φως που διαχέεται στο τοπίο, μεταβάλλοντάς το διαρκώς. Πολλά από τα έργα λειτουργούν ως παλίμψηστα: πολύχρωμα, πολυεπίπεδα μωσαϊκά που γίνονται καταφύγια για την άγρια ζωή. Το εικαστικό μου αποτύπωμα αναδεικνύει το ανθρώπινο ίχνος, που όσο εξελίσσεται —τεχνολογικά και πληθυσμιακά — τόσο συρρικνώνει τον φυσικό κόσμο. Ο άνθρωπος υπήρξε η κορωνίδα της Δημιουργίας στις δικές του αφηγήσεις. Σε έναν κόσμο που λειτουργεί μέσα από αλληλεξαρτήσεις, η ανθρώπινη υπεροχή συνεπάγεται ευθύνη απέναντι στο σύνολο της ζωής. Οι νέες μου εικόνες επιδιώκουν τη σύνθεση μιας νέας πραγματικότητας, όπου ένας ελέφαντας και ένας ουρανοξύστης ισορροπούν αρμονικά πάνω σε μια οπτική ίνα — μια μεταφορά της ανάγκης για συνύπαρξη, ισορροπία και σεβασμό.”
Ο Μάριος Φούρναρης σημειώνει: “Στο έργο μου κυριαρχεί ένα πολυτροπικό σύστημα έκφρασης, τόσο ως προς το περιεχόμενο όσο και ως προς τα μέσα που χρησιμοποιώ. Κατασκευές, μικρές γλυπτικές συνθέσεις, ζωγραφική, φωτογραφία και βίντεο συγκροτούν ένα ετερόκλητο αλλά συνεκτικό σύνολο που διερευνά τη σχέση ανάμεσα στο φυσικό και το τεχνητό, το οργανικό και το βιομηχανικό. Το εικαστικό μου σύμπαν συγκροτείται μέσα από την καταγραφή και επανασύνθεση βιομηχανικών ευρημάτων του σύγχρονου υλικού πολιτισμού, καθώς και οργανικών καταλοίπων του φυσικού κόσμου. Σκοπός μου δεν είναι η ανάδειξη μιας απλής συνύπαρξης, αλλά η δημιουργία μιας νέας, υβριδικής συλλογικής ύπαρξης, ικανής να ανταποκριθεί στα δεδομένα ενός μεταβαλλόμενου περιβάλλοντος. Οι μεγάλες εγκαταστάσεις που θυμίζουν οικιστικά μορφώματα του ζωικού ή προ-ανθρώπινου κόσμου, οι γλυπτικές συνθέσεις με κεραμικά μέρη και οργανικά υλικά, όπως και η ταξινομική εικαστική προσέγγιση της ζωγραφικής, λειτουργούν ως αποτυπώσεις προσαρμοστικών στρατηγικών, είτε της φύσης απέναντι στο ανθρωπογενές τεχνολογικό περιβάλλον είτε του ανθρώπου μέσα σε ένα φυσικό πλαίσιο που διαρκώς συρρικνώνεται και μεταλλάσσεται. Η υβριδικότητα που διατρέχει το έργο μου δεν περιορίζεται σε μορφολογικό ή υλικό επίπεδο, αλλά επεκτείνεται και στον κοινωνικό χώρο. Μέσα από τις φωτογραφίες και τα βίντεο, εστιάζω στην περιβαλλοντική κρίση, την υποβάθμιση του αστικού τοπίου, τη μοναξιά, την απομόνωση και την αποξένωση του σύγχρονου ανθρώπου. Ο αστικός χώρος δεν προσεγγίζεται απλώς ως σκηνικό ή φόντο, αλλά ως ένα δυναμικό πεδίο συνύπαρξης και έντασης ανάμεσα σε ανθρώπινες και μη-ανθρώπινες μορφές ζωής. Στο πλαίσιο της θεματικής της έκθεσης για την αστική βιοποικιλότητα, το έργο μου αποκτά επιπλέον βάθος: οι μορφές του δεν λειτουργούν μόνο ως αισθητικές προτάσεις, αλλά ως εικαστικές αναπαραστάσεις εν δυνάμει οργανισμών που γεννιούνται ή εξελίσσονται μέσα στις αντιφάσεις της πόλης. Έτσι, το έργο μου υποστηρίζει τη φαντασιακή και υλική δυνατότητα για έναν μελλοντικό κόσμο συνύπαρξης και ανοχής, όπου φύση και πολιτισμός δεν βρίσκονται σε αντίθεση, αλλά συνδιαμορφώνουν τη βιόσφαιρα ως ένα ενιαίο, εξελισσόμενο σώμα.”
Στο πλαίσιο της έκθεσης θα πραγματοποιηθεί διάλεξη δημόσιας επιστήμης “Το πράσινο στην πόλη – ένα παράθυρο στη φύση”, με τον Αντώνη Σκορδίλη, Δρ Οικολογίας Φυτών, Αρχιτέκτονας Τοπίου.
Μουσείο Ηρακλειδών, Ηρακλειδών 16, Θησείο
Εγκαίνια: Παρασκευή 7 Νοεμβρίου 2025, στις 19:00
Ωράριο λειτουργίας: Τετάρτη – Παρασκευή 13:00-18:00 | Σάββατο & Κυριακή 10:00- 18:00, τελευταία είσοδος: 17:15

Ο δάσκαλος που υποσχέθηκε τη θάλασσα
2025-11-07 19:30 - 21:30 | Πρωτοβουλία για ένα Πολύμορφο Κίνημα στην Ψυχική Υγεία, Αιθαλίδου 11, Αθήνα, Αττική, 11631, Greece
Ο δάσκαλος που υποσχέθηκε τη θάλασσα
Η Πρωτοβουλία για ένα Πολύμορφο Κίνημα στην Ψυχική Υγεία ξεκινάει και πάλι κινηματογραφικές προβολές στο στέκι της, Αιθαλίδου 11 στον Αγ. Ιωάννη. Την Παρασκευή 7 Νοεμβρίου στις 7:30 μ.μ θα γίνει προβολή της ταινίας “Ο δάσκαλος που υποσχέθηκε τη θάλασσα”, η οποία σκιαγραφεί το έργο του καταλανού δασκάλου Antoni Benaiges, ο οποίος όπως και πολλοί άλλοι διώχθηκε από το καθεστώς της δικτατορίας του Φράνκο. Στην προβολή θα συμμετέχουν και μέλη της Παιδαγωγικής Ομάδας “Το Σκασιαρχείο”, συζητώντας το έργο του Benaiges, αλλά και για το ισπανικό κίνημα παιδαγωγών που προσπάθησαν να εφαρμόσουν μια άλλη παιδαγωγική και να δημιουργήσουν ένα άλλο σχολείο.
Περίληψη της ταινίας Η Αριάδνα ανακαλύπτει ότι ο παππούς της, που εδώ και καιρό παραμένει συνεχώς σιωπηλός, ψάχνει τα ίχνη του πατέρα του, που είχε εξαφανιστεί κατά τον ισπανικό εμφύλιο. Αποφασίζει λοιπόν να ταξιδέψει στο ορεινό χωριό της βόρειας Ισπανίας, τόπο γέννησης του παππού, για να ξετυλίξει το κουβάρι των δραματικών γεγονότων πριν και κατά τη διάρκεια του εμφυλίου. Ψάχνοντας όσους ντόπιους παρέμεναν στη ζωή, όλες τους οι διηγήσεις συγκλίνουν σε ένα εμβληματικό όσο και χαρισματικό πρόσωπο : τον δάσκαλο του χωριού Άντονι Μπενάγιες (Antoni Benaiges), που αποπειράθηκε να εφαρμόσει στο απομονωμένο ορεινό χωριό μία πρωτοποριακή και ελευθεριακή μέθοδο διδασκαλίας, τη μέθοδο του Γάλλου εκπαιδευτικού Φρενέ (Freinet). Ο Άντονι Μπενάγιες κατάφερε να εμπνεύσει τα παιδιά να διαλέξουν τις κλίσεις τους και τους υποσχέθηκε να τους δείξει τη θάλασσα που μέχρι τότε δεν είχαν ποτέ τους δει… Η ταινία είναι βασισμένη στην απίστευτη, μα πραγματική ιστορία του Άντονι Μπενάγιες, μίας εμβληματικής φιγούρας του αντιφασισμού στην Ισπανία την περίοδο που ξέσπασε ο ισπανικός εμφύλιος.
Σκηνοθεσία : Πατρίσια Φοντ Διάρκεια: 105′
Πρωτότυπος τίτλος: El Maestro que Prometió el Mar
ΠΡΩΤΟΒΟΥΛΙΑ ΓΙΑ ΕΝΑ ΠΟΛΥΜΟΡΦΟ ΚΙΝΗΜΑ ΣΤΗΝ ΨΥΧΙΚΗ ΥΓΕΙΑ

Γυναίκες στα Πρόθυρα Νευρικής Κρίσης στο Ψυχικό
2025-11-07 20:00 - 22:00 | Μορφωτικός και Εξωραϊστικός Όμιλος Νέου Ψυχικού (ΜΕΟ), 25ης Μαρτίου 19, Νέο Ψυχικό, Αττική, 15451, Greece
Σινεμά του Κόσμου
Κινηματογραφικό ραντεβού στον Μ.Ε.Ο. κάθε Παρασκευή στις 20:00, το Σινεμά του Κόσμου επιστρέφει με ταινίες που ταξιδεύουν σε εποχές, κουλτούρες και συναισθήματα. Μετά την προβολή, πάντα χώρος για κουβέντα και παρέα. Είσοδος ελεύθερη.
Παρασκευή 7 Νοεμβρίου

Γυναίκες στα Πρόθυρα Νευρικής Κρίσης (1988, Ισπανία). Δραματική κωμωδία σκηνοθεσία: Pedro Almodóvar.
Ύστερα από μακροχρόνιο δεσμό με την Πέπα, ο Ιβάν, ηθοποιός που δουλεύει μαζί της στις μεταγλωττίσεις ταινιών, αφήνει μήνυμα στον αυτόματο τηλεφωνητή της ότι χωρίζουν. Η Πέπα περιμένει εναγωνίως νέο τηλεφώνημά του και, ταυτόχρονα, τον αναζητά παντού, όμως στο σπίτι του συναντά τη γυναίκα του, Λουθία, η οποία ήταν έγκλειστη στο ψυχιατρείο επί είκοσι χρόνια. Στο μεταξύ, η Καντέλα, φίλη της Πέπα, έρχεται να μείνει στο διαμέρισμά της, επειδή έχει προβλήματα με τον τρομοκράτη εραστή της. Το διαμέρισμα επισκέπτεται επίσης ο Κάρλος, γιος του Ιβάν, με την αρραβωνιαστικιά του, Μαρίσα, με πρόθεση να το νοικιάσει, αγνοώντας ότι εδώ μένει η ερωμένη του πατέρα του.

Ο γάμος της Μαρία Μπράουν στην Λαμπηδόνα
2025-11-07 20:30 - 22:30 | Πάρκο Λαμπηδόνας Αγίας Τριάδας Βύρωνας, Πάρκο Αγίας Τριάδας, Βύρωνας, Αττική, 16231, Greece
Ο γάμος της Μαρία Μπράουν
Το Κοινωνικό Πολιτιστικό Κέντρο Βύρωνα σας καλεί την Παρασκευή 7/11/25 στις 8.30μμ στη Λαμπηδόνα (Άλσος Αγίας Τριάδας – Βύρωνας). Θα προβάλουμε την κλασική ταινία “Die Ehe der Maria Braun” (Ο γάμος της Μαρία Μπράουν), σε σκηνοθεσία R. W. Fassbinder, 1979, με τους Hanna Schygulla, Klaus Löwitsch, Ivan Desny.
Η Μαρία παντρεύεται τον Χέρμαν εν μέσω ενός βομβαρδισμού στο τέλος του Β’ ΠΠ. Εκείνος φεύγει την άλλη μέρα για το ανατολικό μέτωπο. Όταν φτάνει η είδηση του θανάτου του η Μαρία, χωρίς να τον ξεχάσει, αρχικά στρέφεται στην πορνεία για να επιβιώσει στις δύσκολες συνθήκες του μεταπολέμου στην ηττημένη Γερμανία και στην συνέχεια προσπαθεί να φτιάξει πάλι την ζωή της στο πλευρό ενός μεγαλοβιομήχανου. Όμως ο Χέρμαν δεν είναι νεκρός: η επιστροφή του σηματοδοτεί μια νέα προσδοκία προσωπικής ευτυχίας και οικονομικής ευημερίας. Η κορύφωση του δράματος έρχεται ενώ το ραδιόφωνο -συμβολικά και ειρωνικά μαζί- αναγγέλλει την απροσδόκητη νίκη της Γερμανίας στον τελικό του παγκόοσμίου κυπέλλου ποδοσφαίρου του 1954.
Αλληγορική αναφορά στο μεταπολεμικό “γερμανικό οικονομικό θαύμα” το στηριγμένο στις πλάτες των νικητών και σε μια δημοκρατία περιορισμένη στις παλιές προκαταλήψεις.α

Προβολή My Imaginary Country
2025-11-07 20:30 - 22:30 | Κατάληψη Σινιάλο Αιγάλεω, Καποδιστρίου & Θεσσαλονίκης, Αιγάλεω, Αττική, 12241, Greece
Σινιάλο Open Doc: Νοέμβρης προβολών – My Imaginary Country
My Imaginary Country Ντοκιμαντέρ, 2022, 83′, Patricio Guzmán
Οι διαμαρτυρίες μιας ομάδας φοιτητών από το Σαντιάγο στις 18 Οκτωβρίου 2019 πυροδότησαν την πιο μαζική λαϊκή εξέγερση στην ιστορία της Χιλής.
Παρασκευή 7 Νοεμβρίου 2025 στις 20.30
Κατάληψη Σινιάλο
Καποδιστρίου και Θεσσαλονίκης
πλατεία Παπανικολάου
(πίσω από το γήπεδο Μαυροθαλασσίτης)

Σαίξπηρ στα γρήγορα στο Περιστέρι
2025-11-07 20:30 - 22:30 | Θέατρο Πολιτών Δήμου Περιστερίου, Δαμάστας & Παπαρηγοπούλου, Περιστέρι, Αττική, Greece
Παράσταση «ΣΑΙΞΠΗΡ… ΣΤΑ ΓΡΗΓΟΡΑ» από 7 έως 16 Νοεμβρίου στο Θέατρο Πολιτών – Είσοδος Ελεύθερη – Πειραματική Θεατρική Σκηνή «Ανδρέας Βαρούχας» Δήμου Περιστερίου
Ο Δήμαρχος Περιστερίου Ανδρέας Π. Παχατουρίδης σας προσκαλεί στη νέα θεατρική παράσταση της Πειραματικής Θεατρικής Σκηνής “Ανδρέας Βαρούχας” του Δήμου Περιστερίου, με τίτλο «ΣΑΙΞΠΗΡ… ΣΤΑ ΓΡΗΓΟΡΑ», σε διασκευή και σκηνοθεσία της Αρχοντίας Μυλωνά. Η παράσταση παρουσιάζεται στο Θέατρο Πολιτών (Παπαρρηγοπούλου 94, Περιστέρι), από 7 έως 16 Νοεμβρίου 2025, ώρα έναρξης 20:30, με ελεύθερη είσοδο για το κοινό.
Η διαχρονική πένα του Ουίλλιαμ Σαίξπηρ «συναντά» το σύγχρονο θεατρικό χιούμορ, μέσα από μια ανατρεπτική διασκευή βασισμένη στην επιτυχημένη κωμωδία των Άνταμ Λονγκ, Τζες Ουίνφιλντ και Ντάνιελ Σίνγκερ — μια «συμπύκνωση» πολλών Σαιξπηρικών έργων σε μία μόνο παράσταση. Πρόκειται για μια θεατρική εμπειρία γεμάτη κέφι, ρυθμό, ευρηματικότητα και ανατροπές, που αποδεικνύει πως ο Σαίξπηρ παραμένει πιο επίκαιρος από ποτέ. Οι ήρωες των έργων του —από τον Ρωμαίο και την Ιουλιέτα μέχρι τον Άμλετ, τον Οθέλλο και τη Λαίδη Μακμπέθ— μπλέκονται σε έναν σκηνικό χορό λέξεων, συγκίνησης και χιούμορ, υπό τον ρυθμό της φαντασίας και της δημιουργικής ενέργειας των ερασιτεχνών ηθοποιών της Πειραματικής Θεατρικής Σκηνής.
ΣΥΝΤΕΛΕΣΤΕΣ ΠΑΡΑΣΤΑΣΗΣ:
Σκηνοθεσία- Διασκευή: Αρχοντία Μυλωνά
Χορογραφίες ξιφασκία: Ναταλία Φεντόροβα-Βέρδου
Μουσική επιλογή: Αρχοντία Μυλωνά- Αγγελική Λέκκα
Φώτα: Γιώργος Κοντός
Ηχος: Αγγελική Λέκκα
Φροντιστήριο: Αμαλία Μουτάφη – Νεκταρία Πρασσάκη
Μακιγιάζ: Ευτέρπη Μπούκα
ΠΑΙΖΟΥΝ ΜΕ ΑΛΦΑΒΗΤΙΚΗ ΣΕΙΡΑ:
Βεζιρτζόγλου Καίτη, Δεϊμέζη Βίκυ, Ζαρίκου Μάρω, Κοντομάρκου Κατερίνα, Κουμπαρούλη Γεωργία, Λογοθέτης Θεοφάνης, Μαχαίρα Μαρία, Μπεκιάρης Γιώργος, Παλιούρα Έλλη, Ραμαντάνης Βασίλης, Ρουμπάκης Ιερόθεος, Σαμοϊλη Νικολέττα, Σταυρόπουλος Κωστής, Τάπα Μαρίνα και το Μαράκι μας, Σταυροπούλου Μαρία.

Mataharis στη Νέα Ιωνία
2025-11-07 20:30 - 22:30 | Κινηματογράφος Αστέρας Νέα Ιωνία, Ασκληπιού 4, Νέα Ιωνία, Αθήνα, 14231, Greece
Νέα προβολή ταινίας από την Κινηματογραφική Λέσχη Ν. Ιωνίας «ΜΠΛΟΚΟ» Mataharis την Παρασκευή 7 Νοεμβρίου και Ώρα 8.45 μ.μ. Δημοτικός Κινηματογράφος Ν. Ιωνίας «ΑΣΤΕΡΑΣ» (Ασκληπιού 4).
Αγαπητοί φίλοι, Σας προσκαλούμε την Παρασκευή 7 Νοεμβρίου στις 8.45 μ.μ. στον Δημοτικό Κινηματογράφο Ν. Ιωνίας «ΑΣΤΕΡΑΣ», για την προβολή της πολυβραβευμένης συγκινητικής ισπανικής ταινίας «Mataharis» της Icíar Bollaín, μιας δημιουργίας που εστιάζει με ρεαλισμό και ευαισθησία στις ζωές τριών γυναικών στη σύγχρονη Μαδρίτη.
Υπόθεση: Η ταινία «Mataharis» παρακολουθεί τη ζωή τριών γυναικών ντετέκτιβ – της Inés, της Eva και της Carmen – που μέσα από το επάγγελμά τους μαθαίνουν τα μυστικά των άλλων, ενώ ταυτόχρονα παλεύουν να κρατήσουν ισορροπίες στις δικές τους ζωές. Οι τρεις γυναίκες, καθεμία με διαφορετικές αγωνίες και ανάγκες, έρχονται αντιμέτωπες με τις δυσκολίες της εργασίας, της οικογένειας και των προσωπικών σχέσεων, μέσα σε ένα κοινωνικό πλαίσιο που τις πιέζει και τις καθορίζει.
Η Icíar Bollaín με απλό και ανθρώπινο τρόπο φωτίζει τις αντιφάσεις που βιώνουν οι γυναίκες της σημερινής κοινωνίας, που καλούνται να ανταποκριθούν σε πολλαπλούς ρόλους, μεσα σε ένα εκμεταλλευτικό σύστημα.
Η ταινία δεν περιορίζεται στην προσωπική διάσταση των ηρωίδων. Αντανακλά τη θέση της γυναίκας μέσα στο υπάρχον σύστημα, όπου η εκμετάλλευση και η ταξική ανισότητα κυριαρχούν. Οι δυσκολίες των γυναικών της ταινίας δεν είναι αποτέλεσμα «ατομικών επιλογών», αλλά μιας κοινωνίας που βασίζεται στο κέρδος και στην εκμετάλλευση της γυναίκας στην εργασία και παράλληλα την φυλετική καταπίεση σε όλο το φάσμα της κοινωνικής ζωής.
Η πάλη για πραγματική γυναικεία χειραφέτηση λοιπόν, όπως αναδεικνύεται και μέσα από τις ζωές των πρωταγωνιστριών, δεν μπορεί να αποκοπεί από την πάλη ενάντια στο σύστημα που γεννά την ανισότητα. Σε μια κοινωνία χωρίς εκμετάλλευση μπορεί η γυναίκα να είναι πραγματικά ελεύθερη!
Διακρίσεις: Η ταινία «Mataharis» της Icíar Bollaín ξεχώρισε σε πλήθος φεστιβάλ και βραβεύσεων, αποσπώντας σημαντικές διακρίσεις για τις ερμηνείες και το σενάριό της:
Βραβεία CEC (Κύκλος Κινηματογραφικών Συγγραφέων Ισπανίας)
Βραβείο για τον Καλύτερο Β’ Γυναικείο Ρόλο – María Vázquez
Υποψηφιότητες για την Καλύτερη Ταινία, Καλύτερο Ηθοποιό (Tristán Ulloa), Καλύτερη Ηθοποιό (Najwa Nimri) και Β’ Γυναικείου Ρόλου (Nuria González).
Βραβεία Goya (Ισπανική Ακαδημία Κινηματογράφου)
Υποψήφια για τον Καλύτερο Σκηνοθέτη (Icíar Bollaín)
Υποψήφια για τον Καλύτερο Πρωτότυπο Σενάριο (Icíar Bollaín & Tatiana Rodríguez)
Υποψήφια για τον Καλύτερο Ηθοποιό (Tristán Ulloa)
Υποψήφια για την Καλύτερη Β’ Γυναικεία Ερμηνεία (Nuria González και María Vázquez)
Διεθνές Φεστιβάλ Κινηματογράφου Guadalajara (Μεξικό)
Βραβείο Καλύτερου Σεναρίου – Icíar Bollaín & Tatiana Rodríguez
Βραβεία Turia (Ισπανία)
Βραβείο Καλύτερης Ισπανικής Ταινίας – Icíar Bollaín
Βραβεία Ένωσης Ισπανών Ηθοποιών
Βραβείο Β’ Γυναικείου Ρόλου – Nuria González
Τέλος, ευχαριστούμε πολύ το Ινστιτούτο Θερβάντες και το πρόγραμμα «περιοδεύων ισπανόφωνος κινηματογράφος» για την παραχώρηση των δικαιωμάτων προβολής αυτής της εξαιρετικής ταινίας!
Η είσοδος είναι ελεύθερη! Σας περιμένουμε όλους!
Το Διοικητικό Συμβούλιο
